钦定古今图书集成/明伦汇编/氏族典/第319卷 > 《廖用贤尚友录》 > 丁鸿
## 钦定古今图书集成/明伦汇编/氏族典/第319卷 > 《廖用贤尚友录》 > 丁鸿

按《后汉书丁鸿传》，“鸿字孝公，颍川定陵人。父𬘭，封陵
阳侯。鸿年十三，从桓荣受《欧阳尚书》，三年而明章句，
善论难，为都讲，遂笃志精锐，布衣荷担，不远千里。初，
𬘭从世祖征伐，鸿独与弟盛居，怜盛幼小而共寒苦。
及𬘭卒，鸿当袭封，上书让国于盛，不报。既葬，乃挂缞
绖于冢庐而逃去。鸿初与九江人鲍骏同事桓荣，甚”
相友善。及鸿亡封，与骏遇于东海，阳狂不识骏，骏乃
止而让之，鸿感悟，乃还就国，开门教授。鲍骏亦上书
言鸿经学至行，显宗甚贤之。永平十年，诏征鸿至，拜
侍中。建初四年，徙封鲁阳乡侯，代成封为少府。元和
三年，徙封马亭乡侯。和帝即位，迁太常。永元四年，代
袁安为司徒。是时窦太后临政，宪兄弟各擅威权，鸿
因日食上封事。书奏，帝以鸿行太尉，兼卫尉，屯南北
宫。于是收窦宪大将军印绶，宪及诸弟皆自杀。六年，
鸿薨，子湛嗣。湛卒，子浮嗣。浮卒，子夏嗣。